"  Tegelikult ajendas mind kirjutama sinu 6.augusti sissekanne, kus kirjutad, et võtaksid varjupaigast koera ja kassi. Ja et esialgu olete teinud plaanid 3.aasta peale. Asi nimelt selles, et ma siin eile õhtul just omaette veeretasin peas mõtteid, kuidas ühele kassikesele leida 3.aastaks kodu. Miks just kolmeks? Sest selleks ajaks saaks oma päris kodu, kuhu ta saaks elama tulla.  Mis on selle  kassikese lugu? Oli kaks kassipoega, kes oleks õnnetu vesise lõpu leidnud, nagu ikka tihtipeale maal tehakse. Sai siis kiirelt endale võetud ja hiljem leidsime ka uued omanikud. See oli umbes aasta tagasi. Sel suvel sain teada, et omanikud, kes elasid väikeses Lõuna- Eesti alevikus, kolisid välja, ja kuigi oma koera said eelmisele omanikule tagasi antud, siis peale asjade pakkimist keerati uks lukku, istuti autosse ja jäeti  kassid lihtsalt hoovi peale:( Ja mina kuulsin sellest alles kuu aega  hiljem ühel  hilisel pühapäeva õhtul Tartus. Suutsin kuidagi pisarate  vahel magama jääda ning hommikul kella 7 paiku istusin autosse ja  sõitsin kohe kasse otsima. Ja kui olin autost väljunud siis aiaplangu  tagant kostiski hale kassinutt. Kuna kaasavõetud kastike kassikest  kinni ei pidanud, siis mässisin kasti veel tekikoti sisse. Kaks  kassikest olid õde-venda ja selle hästi pisikeseks nälginud õekese  ma sealt hoovi pealt leidsingi ja koju tõin. Ma pole veel lootust  kaotanud  leida ka vennake, keda seal pisikeses alevikus aegajalt  nähakse, kes on väga pelglik ja juurde ei tule.  Aga leitud kassike, kelle mu noorem õde ristis kunagi aasta tagasi Tibuks (ja vennakese Jussiks) on praeguseks kosunud ja on selline armas kassipreili. Ta on pigem pisemat kasvu, hästi pehme karvaga ja väga armsa malbe iseloomuga. Küüsi ei näita üldse (kui siis eriti suures mänguhoos) ja on just selline, kes sooviks õrnust ja hoolitsust. Liivakastis käib ilusti ja on väga korralik ja üsna  vaikseke. Õues käiks ta ka hea  meelega ja mõnikord roniks hea meelega sülle kerra.  Igatahes, selline on lugu. Mina endale jätta teda ei saa, sest oma kass (kes ka leitud nii et sai asenduskodu pakutud, kuid kui oli vaja uus omanik otsida, ei raatsinud ära anda) tuleb varsti sügiseks koju. Õde oma perega tahaks endale need kassid võtta, aga hetkel elab-töötab poole aastast välismaal ning ülejäänud poole resideerub vanemate juures, kus ka juba olemas kaks kassi ja kaks koera, kes ainult üksteisega  lepivad.  Aga kassi ei saaks ta endale võtta vist enne kolme aastat, kui lapse lasteaia peale peab hakkama mõtlema ja paikseks jäämisele samuti, planeerides rajada oma kodu maale.  Seega oleks pakkuda selline kassike, ta on tõepoolest armas ja kuigi ma saan aru, et väiksed lapsed majas, siis mulle isiklikult tundub ta olevat selline, kes lastega võiks sobida, sest pole selline isepäine ja tõrges, nagu näiteks mu enda kass:)  Aga jah, mul on plaanis kass kenasti ära vaktsineerida ja ka vist  operatsioon ära teha, et poegade tulemise pärast muretsema ei peaks.  Ja muidu vajab ta ainult hoolitsust ja armastust.  "